Mirain Llwyd Owen

Awdur ac actor o Gymraes. Roedd hi'n adnabyddus am ymddangos mewn dramau megis Tydi Bywyd yn Boen a Pengelli ac am ei gwaith fel awdur ar gyfresi megis Tipyn o Stad, Amdani a Pobol y Cwm.

## **Bywyd cynanr**

Fe'i ganwyd ym Mangor yn ferch i Alwena a'r prifardd Gerallt Lloyd Owen ac fe'i magwyd yn Llandwrog gyda'i brawd a chwaer, Bedwyr a Nest.

Mynychodd Ysgol Syr Hugh Owen yng Nghaernarfon. Aeth ymlaen i astudio Llenyddiaeth Cymraeg a Llên y Cyfryngau ym Mhrifysgol Bangor.

## **Gyrfa**

Yn bymtheng blwydd oed, cafodd ei hannog gan ei hathro Cymraeg i fynd am glyweliad ar gyfer Tydi Bywyd yn Boen. Ennillodd y brif rhan o Delyth Hâf yn yr addasiad teledu o'r nofel i bobl ifanc gan Gwenno Hywyn. Darlledwyd y gyfres yn 1990 a dychwelodd Mirain i'r rhan yn y gyfres Tydi Coleg yn Grêt yn 1993.

Wedi gadael y coleg chwaraeodd ran Anwen Jones tros saith cyfres o'r ddrama Pengelli rhwng 1995 a 2001. Bu hefyd yn actio mewn cyfresi drama eraill ar S4C fel Talcen Caled a Rownd a Rownd.

Yn 2000 penderfynodd Mirain fynd ar gwrs sgriptio o dan y cynllun Cyfle. Aeth ymlaen i sgriptio nifer o gyfresi drama poblogaidd y sianel fel Rownd a Rownd, Tipyn o Stad ac Amdani.

Roedd yn un o awduron Pobol y Cwm am dros ugain mlynedd.

Roedd Mirain hefyd yn ymgyrchydd brwd dros annibyniaeth i Gymru, gan wasanaethu ar bwyllgor Yes Cymru.

## **Bywyd personol**

Roedd yn ymgyrchydd brwd dros annibynniaeth i Gymru. Hi oedd aelod rhif 24 o'r mudiad YesCymru a bu'n gwasanaethu ar eu Pwyllgor Canolog yn 2019.

Cyn ei marwolaeth, priododd ei phartner o dros ugain mlynedd, Tim Walker

## **Marwolaeth**

Bu farw Mirain yn mis Ionawr 2021 yn 47 oed wedi salwch byr.

Cafwyd sawl teyrnged iddi gan gydweithwyr. Dywedodd Nest Gwenllian Roberts, Cynhyrchydd Cyfres Pobol y Cwm, ei bod hi wastad yn bleser gweithio gyda Mirain. “Yn awdur cydwybodol, roedd hi’n meddwl yn ddwys am bob gair ac er yn dawel, roedd hi’n angerddol tu hwnt,” meddai.

Dywedodd Comisiynydd Cynnwys S4C, Amanda Rees - "Bydd portread Mirain o Delyth Haf, prif gymeriad “Tydi Bywyd yn Boen” a “Tydi Coleg yn Grêt” yn rhan o atgofion ieuenctid nifer fawr o wylwyr S4C ... Mae colli Mirain mor gynnar yn golled i deledu yn gyffredinol ond yn golled enfawr i’w theulu a’i ffrindiau. Cydymdeimlwn yn fawr gyda Tim a’r teulu oll yn eu colled.”

Cyhoeddwyd neges ar gyfrif Twitter YesCymru, yn dweud "Hoffem estyn ein cydymdeimlad dwysaf â theulu a chyfeillion Mirain Llwyd Owen a fu farw heddiw. ... Mae’r newyddion creulon yma’n ein hysgogi fwy i ymladd dros Gymru Rydd – dyna fasai Mirain eisiau ei weld"

## **Cyfeiriadau**

1. ↑ https://biography.wales/article/s11-OWEN-LLO-1944?query=family&field=content#?c=0&m=0&s=0&cv=5&manifest=https%3A%2F%2Fdamsssl.llgc.org.uk%2Fiiif%2F2.0%2F1579922%2Fmanifest.json&xywh=793%2C143%2C1144%2C751
2. ↑ https://www.thefreelibrary.com/Mwynhau+her+y+Talcen+Caled%3B+Annes+Glynn+yn+sgwrsio+a%27r+act+ores+a%27r...-a0124610075
3. ↑ https://golwg.360.cymru/newyddion/cymru/535054-cymru-gryfach-erioed-meddair-cadeirydd-newydd
4. ↑ https://golwg.360.cymru/newyddion/cymru/2031426-mirain-llwyd-owen-wedi-marw
5. ↑ https://www.bbc.co.uk/cymrufyw/55648122
6. ↑ https://twitter.com/YesCymru/status/1349423936136732672?s=20